
	[bookmark: nev]ABAI ÁGNES
abai.agnes02@gmail.com
Élelmiszermérnök
BSc, 7. félév
Magyar Agrár- és Élettudományi Egyetem
Élelmiszertudományi és Technológiai Intézet
	
[bookmark: _GoBack]






Témavezetők:
	Dr. Dalmadi István
egyetemi docens, MATE ÉTTI

	Dr. Hidas Karina Ilona
egyetemi adjunktus, MATE ÉTTI




Gyorsfagyasztott gluténmentes ToTu gombóc fejlesztése

Kulcsszavak: tojás; tejmentes, túrógombóc-alternatíva; állományvizsgálat; érzékszervi vizsgálat
Az élelmiszeripar dinamikusan fejlődő területe az allergénektől mentes élelmiszerek gyártása. Az elmúlt időben megnőtt a glutén-, tej-, tojás- stb. mentes ételek száma a boltok polcain.
Munkám során egy olyan túrógombóc alternatíva fejlesztését kíséreltem meg, ami hozzájárulhat a glutén- és tejmentes diétát tartók változatosabb étrendjéhez. A késztermék a gyorsfagyasztott, gluténmentes ToTu gombóc. A rögös ToTu tojásfehérjéből készült, túróra emlékeztető termék.
Célom volt, hogy olyan receptúrát készítsek, amely megfelel a potenciális fogyasztók elvárásainak: alakjában, ízében, színében egyaránt hasonlítson a magyar konyhában gyakran készített desszerthez.
Kísérleteim során 11 különböző receptet dolgoztam ki, melyek közül 3 masszán végeztem fizikai vizsgálatokat, ezek egy részét gombócok formájában gyorsfagyasztottam. Kifőzést követően 5-5 gombócon penetrációs vizsgálatot végeztem, a kifőzött készétel nagyobb részét pedig 25 laikussal érzékszervileg bíráltattam.
A nyers massza állományát SMS TA.XT Plus készülék kenhetőségi feltétével, színét Konica Minolta-CR-400 színmérő készülékkel mértem. A kifőzés után az SMS TA.XT Plus állománymérő penetrálófejével végeztem vizsgálatokat.
Az érzékszervi bírálat eredményeit ANOVA-val és t-próbával értékeltem ki. A 3 késztermék közül az 1. minta kapta az érzékszervi minősítések során a legmagasabb pontszámokat, e termék további előnye, hogy a tömegre vonatkoztatott ára a többi mintához képest a legkedvezőbb. A termékben lévő ToTu túrógombócra jellemző textúrát adott a gombócnak, a krém ToTu a gombóc állományát javította. A gombóc fagyasztás és kifőzés során megtartott alakját az útifűmaghéj biztosította.
A kitűzött célokra reflektálva megállapítható, hogy a gombócok kifőzés utáni alakja felülmúlta az elvárásokat, az érzékszervi bírálatokon is magas pontszámokat kapott. A felvetésre, hogy milyen különbségek tapasztalhatók a receptek között és annak mik az okai, sikerült válaszolni. A 3 recept számos szempontból szignifikáns eltérést mutatott. Ez a változó arányú és összetételű recepteknek köszönhető. Az 1. és 2. minta között több hasonlóságot fedeztem fel, melyek oka, hogy ez a két recept csak az összetevők arányaiban tért el. A termékek túrógombóchoz való hasonlatosságával kapcsolatban kedvezőtlen eredmények születtek, a gombóc íze és illata további fejlesztésre szorul.
A kitűzött célokon felül megfigyeltem az útifűmaghéj és a guarmagliszt masszában való viselkedését, mely a későbbi kutatásokhoz információkkal szolgálhat.



